แบงก์พาณิชย์ตาลุกสั่งบุกตลาดพม่า
&#8216;กสิกรไทยบัวหลวง&#8217;พร้อมรบรอลุ้นกฎหมายร่วมตั้งธนาคาร
21 มิ.ย. 2555

‘กสิกรไทยบัวหลวง’พร้อมรบรอลุ้นกฎหมายร่วมตั้งธนาคาร
กสิกรบัวหลวง ตาลุกหลังพม่าจ่อเปิดช่อง ธนาคารต่างชาติตั้งสาขาเต็มรูปแบบ “ทหารไทย” เซ็นพันธมิตรธนาคารลาว 
นายตานเย ผู้ว่าการธนาคารกลางเมียนมาร์ เปิดเผยว่า ขณะนี้พม่าอยู่ระหว่างพิจารณากฎหมายการลงทุนระหว่างประเทศฉบับใหม่ (New Investment Law) ซึ่งจะเปิดกว้างให้สถาบันการเงินต่างชาติสามารถเข้าไปทำธุรกิจในพม่าได้ ในรูปของการร่วมทุนระหว่างธนาคารท้องถิ่นของพม่ากับธนาคารต่างชาติในสัดส่วน 50 : 50 เป็นระยะเวลา 2 ปี จากนั้นจึงจะอนุญาตให้เปิดสาขาเต็มรูปแบบได้
“ถ้าสภาเห็นชอบให้ผ่านกฎหมายนี้ในการประชุมเดือนหน้า สถาบันการเงินต่างชาติก็จะเริ่มเข้ามามีบทบาทได้มากกว่าการเป็นสำนักงานตัวแทน” นายตาน กล่าว 
ด้านนายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ธนาคารอยู่ระหว่างจับตาดูกฎหมายการลงทุนใหม่ของพม่า เนื่องจากหากมีการผ่านกฎหมายนี้ สถาบันการเงินต่างชาติจะเข้าไปทำธุรกรรมเพื่อช่วยให้ธุรกิจไทยเข้าถึงแหล่งเงินทุนได้ ส่วนเงื่อนไขที่ให้ร่วมทุนกับธนาคารท้องถิ่น 2 ปี คาดว่าคงต้องการโนว์ฮาวจากต่างชาติเพื่อพัฒนาตลาดเงิน
“ที่ผ่านมาลูกค้าที่จะไปพม่าจะพบกับปัญหาขาดแคลนแหล่งเงินทุน เพราะไม่มีสาขาธนาคารต่างชาติ หากกฎหมายนี้ผ่านจะถือเป็นโอกาสสำคัญของธุรกิจธนาคาร” นายทรงพล กล่าว 
ขณะที่นายชาตรี โสภณพนิช กรรมการผู้จัดการใหญ่ ธนาคารกรุงเทพ กล่าวว่า แผนธุรกิจในต่างประเทศของธนาคารจากนี้จะเริ่มให้ความสำคัญกับกลุ่มประเทศในอินโดจีน (จีเอ็มเอส) เนื่องจากในระยะ 510 ปีจากนี้ไป จะมีการลงทุนด้านโครงสร้างพื้นฐานเป็นจำนวนมาก นอกจากนี้ยังได้รับประโยชน์จากการย้ายฐานผลิตของจีนและญี่ปุ่น รวมถึงการรวมตัวเป็นประชาคมเศรษฐกิจในกลุ่มอาเซียน ซึ่งจะทำให้มีความต้องการการสนับสนุนทางการเงินเป็นจำนวนมาก
“ขณะนี้เรามีเครือข่ายแล้วทั้งในลาว เวียดนาม และสำนักตัวแทนในพม่า ขาดเพียงกัมพูชา ซึ่งในระยะยาวคงจะต้องมีธุรกิจให้ครอบคลุม” นายชาตรี กล่าว
ด้านนายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารอยู่ระหว่างดำเนินแผนงานสร้างเครือข่ายพันธมิตรในกลุ่มประเทศอาเซียน เพื่อเตรียมพร้อมเข้าสู่ระบบการค้าหลังเปิดเออีซี โดยล่าสุดได้ลงนามความร่วมมือกับธนาคารการค้าต่างประเทศลาว (บีซีอีแอล) เพื่อเป็นแบงกิงเอเยนต์ในการทำธุรกรรมของลูกค้า
“ปัจจุบันเรามีลูกค้าขนาดใหญ่เข้าไปทำธุรกิจในลาวหลายราย เช่น กลุ่มซีพี นันยาง รวมถึงกลุ่มดาวเรืองของลาวที่มีธุรกิจในไทย การเซ็นเอ็มโอยูนี้จะช่วยเพิ่มประสิทธิภาพในการทำธุรกรรมระหว่างกัน และมีแผนจะเข้าไปทำพันธมิตรกับธนาคารในอินโดนีเซีย มาเลเซีย เวียดนาม และสิงคโปร์ในระยะต่อไป” นายบุญทักษ์ กล่าว